Suja, Miroslav, poslanec NR SR (2021-11-11):
Ďakujem za slovo, pán predsedajúci. Vážení kolegovia, kolegyne, vážení páni ministri, pán minister Lengvarský, vy to neberte veľmi osobne, lebo nie ste od začiatku ministrom, ale budem sa venovať ako celej vláde a koaličným poslancom. Od začiatku pandémie, vážení kolegovia, klamete, hovoríte polopravdy a zavádzate a teraz sa čudujete, že vám ľudia, občania Slovenskej republiky neveria. Viete, keby ste hrali čistú hru a povedali občanom klady aj zápory očkovania alebo plusy a mínusy, ľudia by to skôr pochopili, ako keď donekonečna ich budete len klamať, že očkovanie má len samé klady a že nie sú tam žiadne negatívne veci. Ale vy radšej miesto toho, aby ste ľuďom povedali pravdu, vyhlásite svojim vlastným občanom vojnu. Vojnu, kolegovia! Lámete to všetko nasilu, cez koleno, tvrdou segregáciou vlastných občanov a potom sa čudujete, že vám ľudia neveria? Prepáčte. (Rečník si na chvíľku zložil respirátor.) Ťažšie sa cez to dýcha. Týmto svojím počínaním, kolegovia, kolegyne a vláda, ešte viac zvyšujete agresivitu ľudí a nespokojnosť medzi občanmi miesto jedinej jednej veci, aby ste predstúpili pred ľudí a povedali pravdu. Prikazujete niečo ľuďom, poukazujete na odborníkov, ale sami, vážení kolegovia, sami nejdete príkladom. Vráťme sa na začiatok tohto všetkého, napríklad na tú svadbu, kde bol Matovič a Šipoš, ktorí bez rúšok sa veselo bavili počas tých najprísnejších opatrení. Takto sa, vážení kolegovia, ide príkladom? Tam to celé začalo. Nedávno medializovaná akcia tancujúceho Jarčuška, bez respirátora samozrejme. Videli ste ho vystupovať pred kamerami? Má ich založené aj dva, tie respirátory, alebo respirátor a rúško. Ale keď ho nikto nevidí, veselo si zatancuje bez respirátora, bez rúška. Toto je ten príklad? A vy sa čudujete, že vám ľudia, kolegovia, kolegyne, neveria? Krčméry, váš najväčší odborník, zástupca očkovania Pfizeru, ktorého sestra je riaditeľkou tejto farmaceutickej firmy. A potom vy chcete od ľudí, aby vám verili? Nemohol Krčméry vystúpiť, viete čo, áno, je to dobrá vakcína a poviem vám radšej dopredu, že moja sestra je tam 20 rokov riaditeľkou? Nie, vy to tajíte a čakáte, že ľudia vám budú veriť, keď robíte presne opak toho, čo žiadate od ľudí? To naozaj po tom všetkom, čo ste tu nastvárali, si myslíte, že ľudia sú hlúpi a znova vám uveria, alebo že zabudnú, vážení kolegovia, kolegyne? No nezabudnú, nezabudnú. Jednoducho si musíte priznať, že vy sami ste dôvodom toho, v akej situácii sa dnes nachádza Slovensko, a jednoznačne o tom svedčí vaša najväčšia nedôveryhodnosť v rámci histórie. Táto vláda má najväčšiu nedôveru v histórii vlád Slovenskej republiky. Viete, preto vás straší referendum, ktoré občania žiadajú. Pre toto nechcete, aby bolo referendum, lebo nedôvera, akú máte, by sa presne odzrkadlila počtom ľudí pri referende. A ja si myslím a som o tom presvedčený, že toto by bolo druhé úspešné referendum v histórii Slovenskej republiky. A toho sa vy bojíte, vážení kolegovia, kolegyne! Viete, celý tento cirkus, keď sa na to pozrieme, začal tým, že výrobcovia vakcín odmietajú akúkoľvek zodpovednosť za následky po očkovaní. Keby vakcína bola taká stopercentná, taká sloboda a taká účinná, tak by títo výrobcovia vakcín sa neskrývali za utajované zmluvy a nezbavili sa zodpovednosti za vedľajšie účinky po očkovaní ich vakcínami. Vážení kolegovia, kolegyne, už aj Európska komisia začala riešiť odškodňovaciu smernicu a zaoberať sa týmto naozaj vážnym problémom, na rozdiel od vás, ktorí tu zatvárate oči a trepete tu, že vakcína je sloboda a že je bezpečná. Keďže nemáte dôveru u ľudí, jediným spôsobom, akým môžte túto tému komunikovať, je zdôrazňovať dobrovoľnosť očkovania, tak ako to od začiatku tvrdíme my, poslanci z hnutia REPUBLIKA. Viete čo, vážení kolegovia, kolegyne, klamári a plagiátori totiž nemajú morálne právo poučovať ľudí o pravde. Klamári a plagiátori nemajú morálne právo poučovať ľudí o pravde. Vy tu hovoríte, že vakcína je sloboda. Nemecko má koľkopercentnú zaočkovanosť, pán Dostál, keď tu tak vykrikujete inteligentne? Asi približne 70 %. Pozerali ste dneska správy – vo vašich médiách – majú najhoršie výsledky od začiatku pandémie. Tak, priatelia, to je to, čo hovorím. Vakcína nie je sloboda, vakcína možno niektorým pomôže, ale treba predstúpiť pred ľudí a povedať im pravdu. Vy tu hovoríte, že máme necelých 50 % a že keď budeme niekde na úrovni, ja neviem, Nemecka alebo Izraela, že sa to zmení. Ale výsledky z dneska z Nemecka hovoria, keď majú 70-percentnú zaočkovanosť, dneska to bolo v TA3, oficiálne výsledky, majú najhoršie výsledky v histórii od začiatku pandémie. Tak ako vám majú potom ľudia veriť, že vakcína je sloboda, kolegovia, kolegyne? Skúsme začať ľuďom hovoriť pravdu a možno sa nálada v spoločnosti zlepší, agresivita ustúpi a začneme byť k sebe ohľaduplnejší. Ďakujem.